
BUNAVESTIRE LA CEASUL DE PRIVEGHI 



De veghe sunt la ceasul nopţii-n care 
şi candela lumina ei şi-o-nalţă, 
când stelele s-abat de pe cărare, 
bătând în geam lumina lor de gheaţă. 



Atunci s-aude îngerul cum vine: 
polen i-i raza şi totul e fecund, 
pleoapa — petala ochilor — devine 
o zbatere, ea rodul presimţind. 



O lacrimă se naşte la soroc 
într-o noapte rece, hibernală, 
când într-o sobă pâlpâia un foc 
şi-ascultam colindele de-afară. 

NOBILUL AMURG 



în tine uneori e-atât de trist 
că lacrimile se-ntorc către izvor 
chemate de regrete care dor 
şi ard netrăita tinereţe. 



E târziu şi stelele — păsări tăcute — 
discret şi-au strâns aripile-n zori, 
în ochii tăi nedezlegate ghicitori 
aleg să moară-n veacuri nenăscute. 

CERCUL INTERZIS 



Şi am păşit în Cercul interzis 
printr-un cuvânt secret şoptit de magi : 
un zeu uitat de lume mi-a deschis, 
zvonul străbunilor fremătând prin fagi. 



Aici nu-i nimeni să te-ndrume, 
rostirea ta devine treaptă, 
un paznic, fără chip şi nume, 
închide-n urma mea o poartă. 



De nicăieri lumina nu răzbate, 
doar magii scapără amnarul 
şi bat la porţile-ncuiate 
cu vraja lor, cercându-le hotarul. 



Voi intra pe brânci în templul pătimirii 
prin ochiul unei nopţi până la retină, 
voi ciopli cu dalta amintirii 
primului sărut deschis către lumină. 



Un zeu de-aramă cu gleznele de lut 
cască spre mine zeci de braţe funerare: 
să-mi spui demon dacă odată ai văzut 
ieşind pe-aici un sine din uitare. 

Imi aşteptaţi întoarcerea din moarte, 
dar eu nu pot să spun niciun cuvânt — 
înmormântat sunt în cripta de păcate, 
'n primul sărut deschis către pământ. 

STROPI DE NOAPTE 



Sunt stropi de noapte acei ochi care nu mint 
în strălucirea zorilor aprinse 
când bolta înfrântă de un nor cernit 
urmează mersul pleoapelor deschise? 



Şi-ţi cer să cobori privirea către mine: 
umila lumânare care se topeşte, 
să potriveşti lumina zilei către mâine, 
să simţi flacăra în tine cum creşte? 



Nu vei mai putea întuneca vreodată zarea: 
scânteia unui gând stingher te va trăda, 
când norii sterpi se vor uni cu marea, 
în piepturile noastre pescăruşii vor ţipa. 

INOROGUL ÎNDRĂGEŞTE FECIOARA 



Inorogul iar s-a zorit să vină, 
s-a strecurat înveşmântat în noapte 
cu mândrul corn proptit în luna plină, 
păşind pe stele albe şi curate. 



Dar ei au tras obloanele la case 
şi numai tu, pe prispa dinspre lună, 
ţi-ai împletit cosiţele cu raze 
şi-ai aşteptat pe mire cu cunună. 



Satul adoarme vegheat de luceafăr, 
taina fecioarelor s-ascunde în vis, 
molia macină zestrea din cufăr, 
tu ai trecut peste hotarul nescris. 



De şapte ori va trece discul lunii, 
din tencuială, sfinţii luminează, 
în cădelniţi, smirna şi tăciunii 
încă o dată se îmbrăţişează. 

DESCÂNTEC VINOVAT 



Linişte stelară pe drumul stingher, 
stele logostele — paşii prin frunziş, 
la poarta închisă să bată cu cerul, 
să se cearnă neaua de stele pieziş. 



Dă-mi putere, noapte, să deschid portiţa, 
stele logostele — tremură izvorul, 
din pământul negru eu conjur sămânţa 
să-mi spună de soartă nenuntita floare. 



Nu ai dezlegare să-ţi afli ursitul, 
stele logostele — vraja din cuvânt, 
urmele de paşi se topesc sub zidul 
care înconjoară piatra de mormânt. 

POEMUL IUBIRILOR TÂRZII 



Frunze de cuvinte nearse de geruri 
se zbat în priviri lipind gând de gând, 
îmi vorbeşti deodată cu tristeţi de ceruri 
şi ochii stelelor mai reci ca nicicând. 



De cum m-ar arde asfinţituri din care 
vărsai atâta soare în toamne târzii, 
ai oprit rasul, şi golul lui ma doare - 
emoţie de seară, doar în cuvânt mai vii. 



Clipele stau pe răsuflările noaste 
ca pe valurile unui ocean ne'nceput - 
cineva le cată-n adâncuri albastre, 
dar oarbe plutesc spre ţărm neştiut. 

ÎN DULCEA DATINĂ STĂVECHE 



Motto : 

— Implantat-au chip-uri pretutindeni ? 
— Implantat-au. 



Spaţiul rimat l-au îngrădit cu sârme, 
au pus curent electric între versuri — 
cuvintele n-au drept să se cunune, 
ci triste se unesc în întelsuri. 



Doar orele mai stau la sfat solemn, 
când candela-n altar lumina-şi poartă, 
doar tu, transfigurată în poem, 
deschizi o lume ca pe-o nouă poartă. 



Un paznic ne opreşte şi ne cere 
linia din palma vieţii scrisă, 
tu îi plăteşti cu nopţi de priveghere 
şi trecem pe sub sârma nepermisă. 



HIMERA NOPŢII 



La ceasul de noapte când veghea-i învinsă 
sirenă e visul pe marea întinsă, 
mă cheamă un glas spre larg şi mă minte, 
pleoapele mele vâslesc înainte. 



Dar glasul mă cheamă iarăşi din noapte, 
când, din bolta înaltă, stelele coapte 
îşi scutură argintul înmiresmat, 
atunci pleoapele mele vâslesc spre înalt. 



Şi îngerii-mi trimit prin coruri cereşti 
cântecul aripilor dumnezeieşti, 
când glasul mai tare mă cheamă spre larg, 
în funii mă zbat răstignit de catarg. 



CUVÂNT LĂUNTRIC 



Zvon de nuntire se aude dinspre cimitir 
la ceas tainic de vară când eşti o-nchipuire, 
din caierul de gânduri îmi torci nevăzutul fir 
şi ţeşi fără odihnă cămaşa mea de mire. 



Dar pânza de păianjen a razelor de lună 
prinde în joc de iele luceafărul de vară 
şi ochiul mi se zbate, şi în auz îmi sună 
prelunga agonie a astrului de seară. 



Un sol trimis de craiul cetăţii dintre ape 

îmi spune să fiu gata, căci ziua-i spre amurg, 

eu, aripa pe care Hyperion o arde, 

mă mistui în cuvintele de freamăt şi de rug. 



ÎN AŞTEPTAREA UNICORNULUI 



Un zbor de paşi sau nălucire, 
când roua — lacrimă de diamant — 
dă pleoapei serii strălucire 
şi mantie s-aşterne peste neant? 



Deschide poarta dinspre mare 
şi zvonul îl ascultă-n scoica grea: 
sunt paşi sau cârduri de cucoare, 
rumoarea tremurând din stea în stea? 



Dar tu — un cântec peste ape 
ajuns pe pajiştea de peste nori 
când marea nu ne mai încape — 
va trebui de-acum să nu mai mori. 

SIBILA ERITREEA 



Mi-e fruntea pergament pe care timpul 
îl scrie cu slove aspre de oracol, 
şi ochii tăi logodiţi cu-Olimpul 
le leagă cu înţelesuri de miracol. 



Să nu citeşti nimic despre-ntristare, 
nici despre gândurile din nopţi târzii, 
citeşte despre flori şi despre mare 
şi despre frunzele de toamna încă vii. 



Citeşte despre noi până la idee, 
despre drumul întors către paradis, 
dar nu citi despre fructul tău, femeie, 
ce m-a ispitit aşa cum era scris. 



Citeşte despre cărarea izbăvirii, 
dar nu citi despre drumul către iad, 
eu, damnat Sisif, urc piatra răzvrătirii 
până la Olimpuri ca apoi să ard. 



INOROGII DIN VISELE CARE PLÂNG 



Dacă somnul zburdă atingându-ţi jucăuş 
crestele de-argint ale părului tău val, 
mă trezeşte din uitare ţipătul de pescăruş 
azvârlit de briza brusc stârnită dinspre mal. 



Nu-i loc de tine în visurile care plâng, 
ci du-mă departe, -n basmele cu sori, 
pe pajiştea stelară îmi împleteşte-un rug 
şi cerne-mă zăpadă prin sitele de nori. 



Dacă visurile-s cioburile zilei sparte 
pe care pleoapa tremurândă mi le adună, 
nu e loc de inorogi în lumea mea ce arde, 
ci ia-mă şi mă du pe pajiştea de pe lună. 

VEŞNICUL SURGHIUN 



Un înger se coboară până-n vis 
când tu te-ntorci Evă-n paradis, 
de-acolo tu mă chemi cu glas domol, 
dar şarpele la sânul roditor... 



Eu, amăgit de fructul cel oprit, 
de un sărut de dragoste sfinţit, 
mă furişez pe lângă Dumnezeu, 
dar şarpele la sânul tău mai greu. 



Şi caut să te prind, dar tu te smulgi, 
şi simt că te voi pierde, că te duci, 
doar şarpele mai şuiera acum, 
eu, osândit la veşnicul surghiun. 



PE RUGUL CLIPEI CARE SE DESTRAMĂ 



Mai arde-n ochiul care mâine va plânge, 
în sărutul care încă te-nşeală, 
în zbuciumul macilor din altă vară, 
în raza lunii care-n zori n-ajunge. 



Căci amintirile au trupul fierbinte 
şi toate vin să-ţi fure din odihnă, 
şi, cu firave raze de lumină, 
biciuiesc neroadele cuvinte. 



Dar nu căta la cântecul de moarte 

sub cerul toamnei înlăcrimat de ploi, 

când ne vom stinge-n cel din urmă ceas din noi 

ca licuricii într-un rest de noapte. 

NOBILUL POEM 



Mi-e ochiul şoarece rozând slovele de tuş, 
cum strunele viorii roase de arcuş 
întorc la Cer pe îngerii-n cădere 
să ne vegheze căile-n tăcere. 



Ne vom cunoaşte poate-n vis sau pe o stea, 
departe de lumea care nu ne vrea, 
ne vom cunoaşte poate-n Nobilul Poem, 
când, cununaţi de lună, vom păşi solemn. 



Voi pune un luceafăr strajă la intrare 
ca moartea, în trista ei însingurare, 
să nu-ndrăznească să te fure din baladă, 
precum leoaica sfâş iind din pradă. 



Când raza lui va osteni în priveghere 
şi lumea va rămâne firavă părere 
vei şterge oare netrebnicele cuvinte 
ale unui poem ce sfinţeşte sau minte? 



GÂNDURILE Ml-S FRUNZE 
ÎNVEŞMÂNTATE-N PLOI... 



Gândurile mi-s frunze înveşmântate-n ploi 
bătând în ferestre cu-obloane de pleope, 
şi nimeni la geam, şi nimeni aproape — 
distantele de toamne-s netrecute-n noi. 



Ce departe clipeşte cornul alb de lună, 
ce departe de mugur este orice floare: 
uneori valul mării se destramă-n spumă 
şi lacrimile toamnei se-ntorc în izvoare. 



Ce bine ca exişti dincolo de morminte — 
mi-a fost oprită orice bucurie — , 
dansez cu-nchipuirea care încă minte 
până la solitara mea copilărie. 

OCHII ÎMI SUNT O TURMĂ CARE PASC 
DIN STELE... 



Ochii îmi sunt o turmă care pasc din stele 
la hotarul cerului, unde, prin altare, 
luceferii ard sacru ca o lumânare, 
din fire sfinţite se ţes în zori perdele. 



La răscrucea de pleoape sună ghioceii, 
se clatină lumina de lună şi se frânge, 
din luncă se aude salcia cum plânge 
când iarba se-nroşeşte şi behăie mieii. 

O NOAPTE HIBERNALĂ.. 



O noapte hibernală se aşterne-n cuvinte 
şi clinchet de cristale loveşte în secundă, 
gura lunii să nu soarbă lacrima ta fierbinte 
când craterele albe sunt colţi ce stau la pândă. 



Te vreau iar flacără mistuindu-se în ceară, 
te vreau acum o frântă melodie dintr-un zvon 
călătorind în timpanul frunzelor de vară, 
te vreau în rumoarea cuvântului fără de somn. 



Sau poate-n florile toamnei învinse de suspin, 
în zbaterea tâmplei albe, în ochiul ostenit, 
când noaptea stă să plece, când, prinsă de un ciulin, 
îşi sfâşie mantaua cu un ţipăt ascuţit. 



Ninge din pleoapele deschise albul zilei 
şi lacrimile de noapte sunt o amintire; 
ce bucurie nouă când mai întorc o filă 
şi număr fulgii ce mă străbat fără oprire! 

AGONIE CU MACI 



Moartea e pendula ce în cadenţă bate 
cuiele secundei în ora de-agonie — 
numai tu, femeie, cu părut tău de noapte, 
îmi speli sufletul greu cu rana încă vie. 



Cugetul apostat l-am zugrăvit pe zid, 
pe tencuiala-am aninat un triptic păgân, 
şi niciun semn între noi, ci veşnicul vid 
ca-n macii buzelor tale curat să rămân. 



NOBILA CHEMARE 



In greşeala niciodată iertată 
Se află un loc unde te aştept — 
întorc veacul, pasăre de pradă, 
Să-ţi repornească ornicul din piept. 



Acolo irump gânduri răzvrătite 
Când iasca din opaiţ s-a stins demult: 
Din lumea ta — doar cioburi de cuvinte 
Măturate seara de un vânt tăcut. 



Spre tine nu răzbat decât vechi zvonuri, 
Când iarna a-mpietrit orice izvor, 
O haina îţi ocroteşte somnul — 
Sub alb veşmânt seminţele nu mor. 



Şi, rătăcit într-un colţ de lume, 
Oul umil încălzit de spaime 
Cheamă lumina zilei de mâine. 

PLECAREA DIN CUVÂNT 



Cuibar de pleoape acoperind o lume 
îşi tremură în beznă genele urzite - 
Ce sol mi-a dar şoptirea fără nume 
să pot visa plecarea din cuvinte! 



Nu pot rămâne petale de iubire 
din toamnele tăcute în amfore de lut 
decât golind dorinţa de rostire, 
gustându-te în moartea din cuvânt. 



Nu mi-a fost dată tăcerea oarbă, 

căci ochii tăi vorbeau cu ne'nţelese şoapte. 

O linişte apoi lăsată să ne soarbă 

în steaua speranţă din răsărit de noapte. 



DE IUBEŞTI. 



De iubeşti, varsă-n furnalul iertării 
pelin de suferinţă din răni şi amintiri, 
mai tare roade rana răzbunării -, 
dar sufletul se logodeşte în iubiri. 



De iubeşti, toarce firele de sfinte, 
caierul de gânduri e-n rod ca un pântec, 
zefirul de seara lasă-l s-aprindă 
vâltori de maci pe buze şi în cântec. 



De iubeşti, aşază pe cerul iubirii 
luceferi din tine şi doruri celeste, 
fie-ţi scriptura nădejdea împlinirii - 
în sanctuar de frunze, o toamnă mai este. 

TREZEŞTE-TE, FRUMOASĂ DOAMNĂ, 
DIN MIRARE... 



Trezeşte-te, frumoasă doamnă, din mirare, 
din răsfăţul dragostei când eşti rănită, 
cheamă cerul şi te dezleagă de visare 
când liturghia fericirii ţi-e ispită. 



Trezeşte-te, frumoasă doamnă, dă-ţi o şansă - 
tu ţeşi urzeala firelor de rugăciune, 
busuiocul bobotezei de sub perna ninsă 
nu-l arde pe jarul clipei slăbiciune. 



Trezeşte-te, frumoasă doamnă, şi dă viaţă, 
Moartea-i negarea ideii de femeie. 
Răscumpără din vârtejul greu de ceaţă 
Menirea firii tale dumnezeie. 



Trezeşte-te, frumoasă doamnă, şi păşeşte 
mireasă peste pragul aievelor trăiri. 
Trezeşte-te, frumoasă doamnă, şi zdrobeşte 
albumul demodat cu-un ciob de amintiri. 

POEMUL FEMEII 



Şi de iubirea-i taină şi tăcere 
care duce-n suflet neştiutul gând, 
femeia-i vioara ce-ngână-n durere 
freamătul din rodul tainic şi rotund. 



O lacrimă deschisă spre departe 
coboară-n noapte furtunile de spaimă, 
dar pleoapa nopţii trăgând oblon de moarte 
îi cere anii netrăiţi drept vamă. 



Cine-a iubit-o într-un rest de-asfintit, 
călător pe drumul frunzelor de toamnă, 
a simţit sărutul vieţii răzvrătit 
spălând păcatele din nestinsa rană. 

ARVUNA NOPŢII 



Masca nopţii pe chipul astrului actor, 
ce tristă pare scena lumii pâlpâind - 
undeva, în sală, cineva clipind, 
maestrul scăpând cuvântul din decor. 



Linişte, doar bătaia ploapelorîn gol, 
lăsare de cortină în privire, 
o pendulă măsurând o prăbuşire 
în singurătatea crinilor din hol. 



Cât de adânc paşii ploilor în noi 
prin frunzele toamnei sapă-n amintiri: 
era pe când, prieteni, puteam fi iarăşi miri 
şi toamna ce mult aur vărsa peste noroi. 



VINOVAŢI DE LUMINĂ, ÎNGERII 



Speram că spinii viselor albastre 
nu vor sta pe fruntea îngerului meu, 
din străveziul trup se prelingea-un astru - 
într-un colţ de noapte plângea Dumnezeu. 



Să rămâi singur ce aspră osândă, 
iar umbra celor trăite scursă demult 
în vidul de-albastru, ca luna rotundă 
pentru spaima zilei de mâine tumult. 



Cădeau în gol bucăţi de paradis 
într-un un cutremur de curcubeie sfinte, 
ca o pupilă, sufletul deschis 
aduna culori din prund de cuvinte. 

SPITALUL DE SENTIMENTE 



In groapa cimitirului de gânduri 
a pătruns o flacără de heruvim, 
ce mică e spărtura printre ziduri 
prin care imnul toamnei arde-n amin! 



Aştept căderea trunchiului uscat - 
desenul a doua inimi se mai vede; 
când va arde-n sobă lemnul încrustat, 
se va trezi oare frunza încă verde? 



ÎNTOARCEREA ÎN AMINTIRI 



Sufletul târăşte o zdreanţă murdară 
străbătând noroiul străzilor de toamnă, 
răscolit de vântul negru dintr-o seară - 
ce-adânc pătrunde bezna în orice rană. 



Până aici ajunge ţipătul morţii 
ca răsuflarea unui gând dureros: 
Cineva, prin sita rară a nopţii, 
lasă cuvintele s-ajungă la os. 



Mă-ntorc în amintiri, în ninsori mai albe, 
cuvântul lipeşte pe gânduri petale: 
eram când raiul se plămădea din ape 
şi veneam acasă pe o altă cale. 

DINCOLO DE PRUT 



îţi sunt lacurile ochi de ape sfinte?... 
Sunt lanurile gene de neveste?... 
Cine mai crede în sârma din cuvinte 
Şi într-un balaur - rest de poveste? 



Satelele adorm descântate de val, 
îngerul nopţii aprinde amnarul, 
Mă visez pe ape, despărţit de mal, 
Cineva strigă c-am trecut hotarul. 



E negru adâncul şi, la prima vamă, 
O umbră îmi cere plata unui dor : 
îi dau sufletul despovărat de teamă - 
Se deschide-o uşă şi un coridor... 



Cine mai crede în sârma din cuvinte, 
Când cerul coboară greu peste morminte?. 

